
Cynnal Arholiadau a Mathau Eraill o Asesu
Rhagarweiniad

Mae’r cofnod hwn yn y Llawlyfr yn disgrifio rheoliadau’n ymwneud â dulliau asesu y cyfeirir atynt yn y ‘Rheoliadau Asesu’.

Cynnal Arholiadau: Cyfarwyddiadau i Ymgeiswyr sy’n Sefyll Arholiadau Ysgrifenedig
Cwmpas
Mae’r cyfarwyddiadau hyn yn berthnasol i bob arholiad ffurfiol, ysgrifenedig y mae gan y Brifysgol awdurdodaeth drostynt.
Mae arholiadau ysgrifenedig ffurfiol yn cynnwys:
· arholiadau ysgrifenedig gyda therfynau amser penodol a chwestiynau na welwyd hwynt o’r blaen
· arholiadau llyfr agored
· arholiadau gyda’r cwestiynau wedi eu rhyddhau ymlaen llaw
· profion amlddewis

Cyffredinol
i. Cynhelir arholiadau ar adegau a nodir yn yr amserlen arholiadau ffurfiol. (fydd wedi cael ei chyhoeddi ymlaen llaw). Ni chaniateir amser ychwanegol i ddarllen y papur arholiad oni bai y bo’n ofynnol gan Gorff Proffesiynol
ii. Dylai ymgeiswyr fod yn eu seddi’n brydlon ar yr amser a benodwyd ar gyfer dechrau’r arholiad. Ni chaniateir i unrhyw ymgeisydd fynd i mewn i’r ystafell arholiad dros hanner awr ar ôl yr amser a benodwyd, na gadael tan i 45 munud ar ôl yr amser dechrau penodedig ar gyfer yr arholiad ym mhob pwnc fynd heibio. Ni chaniateir i unrhyw ymgeisydd adael yr ystafell arholiad yn ystod chwarter awr olaf yr arholiad.
iii. Ni chaniateir i ymgeiswyr fynd i mewn i’r ystafell arholiad nes bydd goruchwyliwr yr arholiad yn rhoi caniatâd, a bydd seddi’n cael eu dyrannu iddynt. Bydd angen i ymgeiswyr gyflwyno cerdyn adnabod myfyriwr dilys gyda llun ffotograff arno i brofi pwy ydynt. Efallai y bydd angen prawf dilysu ychwanegol ar gyfer asesiad gyda chymorth cyfrifiadur.
iv. Ni ddylai ymgeiswyr wisgo dillad a allai guddio clustffonau neu sy’n atal goruchwyliwr arholiad rhag adnabod yr ymgeisydd o gerdyn adnabod y myfyriwr. Gofynnir i ymgeiswyr dynnu unrhyw orchudd pen nad oes angen ei wisgo am resymau crefyddol, diwylliannol neu bwrpas arall. Os yw ymgeisydd yn gwisgo gorchudd wyneb, bydd aelod o staff o’r un rhyw â’r ymgeisydd yn gwahodd yr ymgeisydd i fynd gyda’r aelod o staff i ystafell breifat i wirio a chadarnhau pwy ydyn nhw cyn dechrau’r arholiad. Gallai gwiriad o’r fath gael ei ymestyn i sicrhau nad yw’r ymgeisydd yn ceisio mynd ag unrhyw gyfarpar neu ddeunyddiau, heblaw rhai a ganiateir gan y rheoliadau hyn (gw. Llawlyfr Academaidd 2.3(ii)) i mewn i’r arholiad. Bydd methu â chydymffurfio â’r rheoliad hwn yn arwain at gau’r ymgeisydd allan o’r ystafell arholiad.
v. Rhaid i ymgeisydd sy’n dymuno gadael yr ystafell arholiad dros dro dynnu sylw’r goruchwyliwr arholiad yn gyntaf, fydd yna’n trefnu i hebrwng yr ymgeisydd. Bydd unrhyw ymgeisydd sy’n gadael yr ystafell arholiad heb ganiatâd penodol y goruchwyliwr arholiad yn cael eu hystyried i fod wedi gadael yr arholiad ac ni fyddant yn cael dod yn ôl i’r ystafell arholiad.
vi. Ni ddylid cyffwrdd y papur arholiad nes bydd y goruchwyliwr arholiad yn rhoi caniatâd.
vii. Mae’n ofynnol i aelod o Dîm y Rhaglen fod yn bersonol bresennol ar ddechrau pob arholiad a dylent fod ar gael i gysylltu gyda nhw ym mhen arall y ffôn drwy gydol yr arholiad. Os nad yw aelod o Dîm y Rhaglen yn mynychu ac nid oes rhif ffôn cyswllt wedi’i roi i’r Gwasanaethau’r Gofrestrfa, bydd y mater yn cael ei adrodd i Gyfarwyddwr y Gwasanaethau’r Gofrestrfa fydd yna’n rhoi gwybod i’r Deon Ysgol perthnasol.  
viii. [bookmark: WfCopyCase]Yn ystod yr arholiad, ni fydd ymgeiswyr yn cael gadael eu desgiau am unrhyw reswm heblaw o dan amgylchiadau a ddisgrifir yn 2(iv) uchod. Os bydd angen papur ayyb ar yr ymgeisydd, dylid tynnu sylw’r goruchwyliwr arholiad drwy godi llaw a rhoi gwybod yn ddistaw i’r goruchwyliwr beth sydd ei angen.
ix. Rhaid i Rif Arholiad yr Ymgeisydd, lle bo’n briodol, fod ar bob darn o waith sy’n cael ei gyflwyno.
x. Ar ddiwedd yr arholiad, dylai ymgeiswyr aros yn eu seddi nes bydd y goruchwyliwr arholiad yn caniatáu iddynt adael. Bydd ymgeiswyr yn cael gadael pan fydd yr holl sgriptiau wedi cael eu casglu a’u gwirio. Nes bydd y caniatâd hwn yn cael ei roi, ni ddylid siarad o gwbl.
xi. Rhaid adrodd absenoldeb oherwydd salwch cyn gynted â phosib a rhaid cyflwyno tystysgrif feddygol i ategu’r salwch yn unol â gofynion y weithdrefn amgylchiadau lliniaru.

Arholiadau/Deunyddiau/Cyfarpar
i. Nid yw myfyrwyr yn cael dod ag unrhyw fagiau i’r ystafell arholiad. Rhaid gadael cotiau yn nhu blaen neu yng nghefn yr ystafell ar gyfarwyddyd y goruchwyliwr arholiad.
ii. Bydd ymgeiswyr ond yn cael mynd â llyfrau, tablau mathemategol ayyb, dogfennau printiedig, llawysgrifau, nodiadau, fformiwlâu, cyfarpar electronig neu ffynonellau gwybodaeth neu gymorth arall gyda nhw i’w desg arholiad os yw’r Bwrdd Arholi wedi eu cymeradwyo. Ni ddylai bagiau llaw, cesys pensiliau, ayyb, y mae ymgeiswyr yn mynd gyda nhw i’w desg gynnwys unrhyw ddeunydd arholiad / rhaglen oni chymeradwyir gan y Bwrdd Arholi. Mewn rhai achosion lle bo’n briodol, bydd y Brifysgol yn darparu unrhyw ddeunyddiau a / neu gyfarpar ag y bydd yr arholwyr yn ystyried bod eu hangen. Ar gyfer pob arholiad penodol, rhaid rhestru deunyddiau a / neu gyfarpar a ganiateir mewn ystafelloedd arholi ar bapur cwestiynau’r arholiad a dylid rhoi gwybod i ymgeiswyr ymlaen llaw. Rhaid i bob dyfais electronig fel ffonau symudol a watshys, lle bo’n bosib, gael eu diffodd a’u rhoi ar y bwrdd yn y bag at y pwrpas ac ni ddylid eu defnyddio yn ystod yr arholiad.
iii. Ni ddylai’r deunyddiau a / neu gyfarpar y caniateir i ymgeiswyr ddod gyda nhw i’r ystafell arholi fod ag unrhyw farciau neu nodiadau o unrhyw fath arnynt heblaw enw’r perchennog ac unrhyw beth a ystyrir i fod yn normal i natur neu wneuthuriad yr eitem dan sylw. Ni chaniateir benthyca gan unrhyw ymgeiswyr eraill yn ystod yr arholiad.

Mathau Eraill o Asesiadau
Wrth roi manylion am fathau eraill o asesu i fyfyrwyr, dylai arholwyr mewnol ddisgrifio:
· y gofynion sydd i’w cwrdd gan y myfyriwr wrth gyflawni’r asesiad, gan gynnwys: disgrifiad priodol o beth sy’n rhaid ei gyflawni; nifer y geiriau, amserlenni ayyb; gofynion cyflwyno a fformat; arddulliau cyfeiriol gofynnol neu a ffafrir, lle bo’n briodol.
· y meini prawf asesu ac unrhyw bwysoli sy’n gysylltiedig ag agweddau penodol ar y gwaith;
· yn achos gwaith grŵp, y fethodoleg ar gyfer dyrannu marciau i aelodau’r grŵp;
· hawliau myfyrwyr i dderbyn, a chyfyngiadau, unrhyw gymorth neu ganllawiau’n gysylltiedig â’r asesiad (er enghraifft, mewn prosiectau a thraethodau hir);
· canllawiau ar, a chanlyniadau posib, camymddwyn academaidd.
Rhaid i bob darn o waith a gyflwynir ar gyfer asesiad cyfunol gynnwys cadarnhad mai gwaith y myfyriwr yn unig yw’r gwaith, neu, yn achos gwaith grŵp, gwaith y myfyrwyr sy’n aelodau o’r grŵp.
Ar gyfer asesiad sy’n cynnwys dyfarnu marciau’n ymwneud â lleoliad gwaith a / neu astudiaeth dramor, ar wahân i’r uchod, dylai deunyddiau a gyflwynir i’r Brifysgol gan fyfyriwr ar gyfer asesiad o’r fath gael eu cyd-lofnodi gan y tiwtor / goruchwyliwr trydydd parti i ddynodi eu bod yn cadarnhau mai gwaith y myfyriwr dan sylw yw’r gwaith a gyflwynwyd.

Cadw Sgriptiau Arholiad
Bydd sgriptiau arholiad ffurfiol yn cael eu cadw gan yr Ysgol (neu sefydliad Partner Cydweithredol) y mae’r myfyriwr wedi cofrestru gyda nhw am un flwyddyn academaidd o leiaf yn dilyn Bwrdd Arholi’r rhaglen y mae’r myfyriwr wedi cofrestru ar ei chyfer pryd yr ystyriwyd marciau’r asesiad dan sylw. Ar ôl y cyfnod hwn, bydd y sgriptiau’n cael eu dinistrio’n briodol.
Cyn dinistrio sgriptiau arholiad, gall myfyriwr ofyn am gopi o sgript wedi’i marcio os gwneir cais o’r fath yn ysgrifenedig i Gyfarwyddwr y Rhaglen. Ni ddylid codi ffi am hyn.
Mae’r polisi uchod ar gadw sgriptiau arholiad hefyd yn berthnasol i’r holl waith a aseswyd (e.e. Traethodau Gradd Meistr heb haeddu eu dyddodi mewn llyfrgelloedd) neu fel arall eu dychwelyd i ymgeiswyr.

Camymddwyn Academaidd dan Amodau Arholiad
Mae gwneud unrhyw beth a allai greu mantais academaidd di-ganiatâd, naill ai i chi eich hun neu i rywun arall, yn gamymddwyn academaidd. Yng nghyd-destun arholiadau, mae camymddwyn academaidd yn cynnwys ond heb ei gyfyngu i:
· cyflwyno i ystafell arholiad a / neu gyfleusterau cysylltiedig unrhyw ddeunyddiau diawdurdod fel llyfr (gan gynnwys tablau mathemategol), llawysgrifau, data neu bapurau rhydd o unrhyw fath, gwybodaeth drwy ddyfais electronig, neu unrhyw ffynhonnell arall o wybodaeth ddiawdurdod.
· cyfathrebu ag unrhyw berson arall yn yr ystafell arholiad a / neu gyfleusterau cysylltiedig, oni bai yr awdurdodir hynny gan oruchwyliwr arholiad;
· cyfathrebu’n electronig ag unrhyw berson arall, oni bai yr awdurdodir hynny gan oruchwyliwr arholiad;
· copïo neu ddefnyddio, mewn unrhyw ffordd arall, deunyddiau diawdurdod neu waith ymgeisydd arall;
· cogio bod yn ymgeisydd arholiad neu adael i rywun arall gogio bod yn chi;
· cyflawni llên-ladrad drwy ddefnyddio gwaith pobl eraill a’i gyflwyno ar gyfer ei arholi fel pe bai’n eich gwaith eich hun;
· honni naill ai bod wedi gwneud arbrofion, arsylwadau, cyfweliadau neu unrhyw fath o ymchwil na chafodd ei wneud mewn gwirionedd neu honni bod wedi cael canlyniadau na chafwyd mewn gwirionedd;
· cyflwyno sgript arholiad fel eich gwaith eich hun os yw’r sgript yn cynnwys deunydd a gynhyrchwyd drwy ddulliau diawdurdod;
· cyflwyno tystiolaeth o amgylchiadau arbennig i fyrddau arholi sy’n ffug neu wedi’i ffugio neu a fwriedir, mewn unrhyw ffordd, i gamarwain byrddau arholi;
· cael mynediad at arholiad ar-lein cyn i’r arholiad ddechrau;
· sefyll arholiad ar-lein, sydd i fod i gael ei gynnal ar-gampws, oddi-ar-gampws;
· rhannu cyfrinair gyda myfyriwr arall sy’n rhoi mynediad at arholiad ar-lein.
Bydd ymgeisydd sy’n cael eu hamau o gamymddwyn academaidd mewn arholiad yn cael eu hysbysu gan oruchwyliwr arholiad (yng ngŵydd tyst lle bo’n bosib) y bydd yr amgylchiadau’n cael eu hadrodd. Bydd y goruchwyliwr arholiad yn cofnodi’r amser a llofnodi sgript arholiad yr ymgeisydd ar bwynt canfod y camymddwyn academaidd honedig. Gall yr ymgeisydd barhau gyda’r arholiad a gydag arholiadau eraill wedyn heb ragfarnu unrhyw ymchwiliad a phenderfyniad a gymerir wedyn gan y Brifysgol. Os bydd goruchwyliwr arholiad yn methu â rhybuddio ymgeisydd yn ystod yr arholiad, ni fydd hynny’n rhagfarnu ymchwiliad gan y Brifysgol i unrhyw honiad yn erbyn yr ymgeisydd.
Mae'r Brifysgol yn awdurdodi goruchwyliwr arholiad sy’n ystyried, neu’n amau, bod ymgeisydd yn cyflawni camymddwyn academaidd, i atafaelu a chadw tystiolaeth o’r camymddwyn academaidd honedig fel ei bod ar gael i unrhyw ymchwiliad a gynhelir.
Rhaid i’r goruchwyliwr arholiad, cyn gynted â phosib, adrodd yr amgylchiadau’n llafar i ddechrau, ac yna’n ysgrifenedig, gan gadw unrhyw dystiolaeth, i’r Swyddog Arholiadau fydd yn eu tro’n hysbysu Cadeirydd y Bwrdd Arholi perthnasol a’r Cyfarwyddwr Gwasanaethau’r Gofrestrfa.

Myfyrwyr yn Cwblhau Asesiadau drwy Gyfrwng y Gymraeg
Mae gan unrhyw un o fyfyrwyr Prifysgol Metropolitan Caerdydd hawl i gyflwyno unrhyw asesiad drwy gyfrwng y Gymraeg, ym mha bynnag iaith y cyflwynir eu rhaglen, ac eithrio lle y mae sgiliau mewn iaith ar wahân i’r Gymraeg (e.e. Saesneg, Ffrangeg neu Iaith Dramor Fodern arall) yn cael eu hasesu.
Os yw rhaglen yn cael ei chyflwyno drwy gyfrwng y Gymraeg, bydd myfyrwyr yn cyflawni eu hasesiad drwy gyfrwng y Gymraeg oni bai eu bod yn gofyn yn wahanol. Bydd unrhyw gais o’r fath yn cael ei benderfynu gan Dîm y Rhaglen ac ni chytunir i’r cais os yw sgiliau Iaith Gymraeg yn cael eu hasesu.
Rhaid i fyfyrwyr sy’n dymuno cwblhau unrhyw asesiad drwy gyfrwng y Gymraeg, os nad yw cyfrwng y darparu drwy’r Gymraeg, hysbysu eu Cyfarwyddwr Rhaglen o fewn mis cyntaf y flwyddyn academaidd. Os nad oes siaradwyr Cymraeg cymwysedig priodol ar gael yn yr Ysgol i farcio’r asesiad, bydd Cyfarwyddwr y Rhaglen yn cynnal cyswllt â’r Uned Iaith Gymraeg i drefnu’r cyfieithiad angenrheidiol, ond dylid ond caniatáu cyfieithu i’r Saesneg yn y cam marcio yn niffyg popeth arall. Ni ddylai cyfieithu unrhyw asesiad arwain at unrhyw oedi i’r myfyriwr sy’n cyflawni’r asesiad hwnnw neu’n derbyn unrhyw farc / adborth gofynnol.
Os yw myfyriwr wedi gofyn am gael sefyll arholiad drwy gyfrwng y Gymraeg, mae gan yr Ysgol academaidd berthnasol gyfrifoldeb i sicrhau bod y papur Cymraeg yn cael ei anfon at Wasanaethau Cofrestrfa’r Brifysgol yn unol â’r un amserlen ag ar gyfer papurau arholiad cyfrwng Saesneg.

Sgriptiau Arholiad Annarllenadwy
Mae gan y myfyriwr gyfrifoldeb i sicrhau bod atebion a roddir mewn sgriptiau arholiad yn ddarllenadwy ac y gellir eu marcio. Mewn achosion lle y mae arholwr ac ail farciwr priodol yn canfod bod rhan sylweddol o sgript arholiad yn annarllenadwy, gellir cymryd un o’r camau canlynol.
i. Ym mhob achos, mae’r Brifysgol yn cadw’r hawl i’r Bwrdd Arholi roi marc o sero os yw’r Bwrdd, neu Gadeirydd y Bwrdd, ar ôl ymgynghori â’r arholwr mewnol ac archwilydd neu archwilwyr allanol, o’r farn bod y sgript yn annarllenadwy.

ii. Yn ôl disgresiwn y Bwrdd Arholi, mewn achosion lle y byddai darllen sgript annarllenadwy’n cymryd amser afresymol i arholwr ei darllen ac yn golygu na allai ystyried y testun yn briodol, gall yr Ysgol ddewis defnyddio gwasanaethau trawsgrifio a bydd yr ymgeisydd yn talu am gost hynny.

iii. Yn ôl disgresiwn y Bwrdd Arholi, os yw sgript yn gwbl annarllenadwy, bydd yn ofynnol i’r ymgeisydd fynychu wyneb yn wyneb i adrodd eu sgript yn llafar ar gyfer ei thrawsgrifio gan drydydd parti yng ngŵydd goruchwyliwr arholiad. Disgwylir i’r myfyriwr dalu am unrhyw gostau a achosir. Bydd angen i’r myfyriwr lofnodi cadarnhad bod y trawsgrifiad yn gopi gair am air o’u sgript annarllenadwy.

Disgwylir i ysgolion barhau i weithio’n agos â Gwasanaethau Myfyrwyr y Brifysgol i sicrhau nad yw’r dull hwn yn creu anfantais i fyfyrwyr.

Gweithdrefn ar gyfer Dyrannu Marc i Waith Ar Goll
Dylai aelodau staff ragofalu ym mhob ffordd i sicrhau nad yw gwaith a gyflwynir i’w asesu’n mynd ar gyfeiliorn neu ar goll. Os yw gwaith myfyriwr a gyflwynwyd i’w asesu’n mynd ar gyfeiliorn neu ar goll, dylid gwneud pob ymdrech i ddod o hyd iddo.
i. Os yw gwaith myfyriwr a gyflwynwyd i’w asesu’n mynd ar goll heb obaith dod o hyd iddo ac nid yw’n bosib dod o hyd i gopi arall o’r gwaith ar gyfer ei asesu, bydd y myfyriwr yn derbyn marc ‘dirprwyol’ am y gwaith coll ar sail eu perfformiad yn y tasgau asesu eraill, fel a ganlyn:
ii. Os yw’r dasg asesu’n un o nifer o elfennau asesu ar gyfer y modiwl, bydd y myfyriwr yn derbyn marc am yr elfen goll sy’n seiliedig ar gyfartalog wedi’i bwysoli o’r marciau sydd ar gael ar gyfer elfennau asesu eraill y modiwl. Bydd y pwysoli cymharol o’r elfennau a ddefnyddir yr un fath â’r pwysoli cymharol o’r elfennau hyn ar gyfer y modiwl cyfan.
Os yw’n digwydd bod y dasg asesu’n cyfateb i asesiad y modiwl cyfan, bydd y myfyriwr yn derbyn marc modiwl sy’n cyfateb i’w cyfartalog wedi’i bwysoli yn 60 credyd gorau'r modiwlau a gwblhawyd ar yr un lefel.
Os nad yw’r myfyriwr yn barod i dderbyn y marc sy’n cael ei roi ar y sail yma, gall y myfyriwr yn hytrach ddewis derbyn marc ar sail canlyniad arholiad viva-voce gydag Arholwr Allanol.
Neu gall y myfyriwr ddewis cael eu hail-asesu. Os felly, byddai’n rhaid i’r Ysgol gytuno ar amserlen ar gyfer yr ailasesiad sy’n dderbyniol i’r myfyriwr.
Os nad yw’r myfyriwr yn barod i dderbyn unrhyw un o’r uchod, dylid cyfarwyddo’r myfyriwr i wneud cwyn ffurfiol o dan Weithdrefn Cwynion Myfyrwyr y Brifysgol.

